DIRECȚIA GENERALĂ BIODIVERSITATE

Nr. înreg.: DGB/121706/

**Aprob**

**Secretar de Stat**

**Robert Eugen SZEP**

**REFERAT DE APROBARE**

Prezentul proiect de ordin stabileşte derogarea pentru capturarea, inelarea și eliberarea ulterioară a 20 de exemplare de pelican creț, în baza procedurii de acordare a derogărilor de la măsurile de protecţie strictă a speciilor de floră şi faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Societății Ornitologice Române, în cadrul Proiectului Pelican Way of Life- Conservation of the Dalmatian Pelican along Black- Sea Mediterranean Flyway, LIFE 18 NAT/NL/000716. Proiectul Pelican way of LIFE este primul proiect regional care vizează conservarea acestei specii periclitate și implică mai multe țări învecinate (Grecia, Bulgaria, România, Ucraina). În perioada de implementare a proiectului vor fi studiate în detaliu deplasările păsărilor, utilizarea diferitelor zone din areal pe parcursul anului, precum și o serie de informații care țin de biologia și ecologia specie. Proiectul își propune să protejeze specia pe întreg arealul de distribuție din sud-estul Europei, prin implementarea acțiunilor din Planul Internațional de Acțiune pentru conservarea pelicanului creț, cât și a Planului național de acțiune pentru pelicanul creț.

După inelarea, măsurarea și instalarea emițătoarelor, păsările sunt păstrate pentru o perioadă scurtă de timp (max. 30 minute) într-un cort de depozitare pentru a se asigura că emițătorul este atașat corect și nu cauzează disconfort pentru pasăre. Păsările vor fi eliberate în același loc ca cel al capturării.

Toate datele colectate din această cercetare vor fi incluse în proiectul LIFE18NAT/NL/000716 și vor fi disponibile pe platforma online Movebank.

Având în vedere cele menționate anterior, propunem spre aprobare prezentul proiect de ordin.

**Director General**

**Daniela DRĂCEA**

Elaborat: Antonia OPRIȘAN

Consilier superior, Direcția Generală Biodiversitate